‘Noodsaaklike diens’-kansvatters dalk vervolg(Argieffoto: Yutacar/Unsplash) Sakeondernemings wat verkeerdelik voorgegee het dat hulle ŉ noodsaaklike diens tydens die inperkingstydperk verrig en by die Kommissie van Maatskappye en Intellektuele Eiendom (CIPC) aansoek vir permitte daarvoor gedoen het, se sertifikate sal opgeskort word. Sidwell Medupe, woordvoerder van die departement van handel en nywerheid, het gesê die CIPC het ŉ hersiening van die aansoeke gedoen en bevind dat enigiets van kroeë en sjebiens tot kitskosrestaurante, pizza-plekke en glo selfs ŉ koekwinkel as noodsaaklike diensverskaffers geregistreer het. “Ingevolge bepalings wat die regering afgekondig het kom dié ondernemings nie in aanmerking om hul dienste voort te sit nie,” het Medupe gesê. Volgens die departement is diegene wie se bedrywighede weens die staat van algehele afsondering opgeskort moes word, se sertifikate gekanselleer. Die betrokke ondernemings se besonderhede sal ook aan die polisie oorhandig word vir verdere ondersoek en moontlik vervolging. Medupe het gesê dit is uit die staanspoor duidelik gemaak dat die uitreik van ŉ sertifikaat deur die CIPC gegrond is op inligting wat die geregistreerde maatskappy verskaf het. Die besit daarvan verseker opsigself ook nie die reg om tydens die staat van algehele afsondering sake te doen nie. ŉ Geregistreerde maatskappy kan vir die sertifikaat aansoek doen, maar slegs ondernemings wat ingevolge amptelike regulasies as noodsaaklike dienste of diensverskaffers geklassifiseer is, mag hul bedrywighede voortsit. “Dit is ŉ strafregtelike oortreding om tydens die afsonderingstydperk aan te hou sake doen – tensy dit van die huis af gedoen kan word – as ŉ noodsaaklike diens nie verrig word nie. Dit is ook ŉ strafregtelike oortreding vir ŉ onderneming om ŉ wanvoorstelling oor die aard van sy bedrywighede te doen om ŉ CIPC-sertifikaat te bekom,” het Medupe gesê. Die departement het ondernemings wat hul bedrywighede voortsit terwyl hulle nié as noodsaaklike diensverskaffers kwalifiseer nie, gemaan om dit dadelik te staak.